OpenLLM-France/wikimedia huggingface dataset:
# Vuissens

Vuissens és un municipi suís del cantó de Friburg, cap del districte de la Broye. Es tracta d'un municipi completament enclavat al Cantó de Vaud.

## Referències

* ↑ «Liste officielle des communes de la Suisse - 01.01.2021» (en francès). Oficina Federal d'Estadística. [Consulta: 8 gener 2021].
# Dia Internacional de la Solidaritat amb el Poble en Lluita de Sud-àfrica

L'Assemblea General de les Nacions Unides proclamà el 16 de juny Dia Internacional de la Solidaritat amb el Poble en Lluita de Sud-àfrica per a recordar la massacre de Soweto produïda l'any 1976.

## Commemoració

El 9 de novembre de 1976, l'Assemblea General de les Nacions Unides, en la Resolució 31/6, proclamà el 16 de juny el Dia Internacional de la Solidaritat amb el Poble en Lluita de Sud-àfrica.
| « | L'Assemblea General, Havent examinat l'informe del Comitè Especial contra l'apartheid, així com els informes especials del mateix Prenent nota de l'aixecament nacional del poble oprimit de Sud-àfrica contra el règim d'apartheid Indignat per les contínues matances i altres atrocitats perpetrades pel règim racista de Sud-àfrica contra els estudiants i altres manifestants pacífics contra l'apartheid i la discriminació racial Proclama el 16 de juny Dia Internacional de la Solidaritat amb el Poble en Lluita de Sud-àfrica i convida els Estats membres a observar aquest dia en la forma més adequada. | » |
| — Organització de las Nacions Unides |||

## Referències

* ↑ «Resolució 31/6».

## Enllaços externs

* Lloc Oficial del Dia Internacional de la Solidaritat amb el Poble en Lluita de Sud-àfrica
# Registre/memòria(processadors)

Registre/memòria (en anglès Register/memory) és un tipus d'arquitectura de processadors que permet a la unitat ALU l'accés directe a la memòria del sistema.
L'arquitectura registre/memòria és usada per processadors tipus CISC (Intel x86, AMD)
Altrament, l'arquitectura Load/store (usada per processadors tipus RISC) la unitat ALU no pot accedir directament a memòria sense passar prèviament per un registre.

## Vegeu també

* Arquitectura load/store

## Referències

* ↑ «Què és l'arquitectura Load/store?» (en anglès). http://www.cs.iit.edu/. Arxivat de l'original el 2016-12-20. [Consulta: 26 desembre 2016].
* ↑ «Beauty of load-store architecture» (en anglès). papee, 30-07-2009.
* ↑ «Arquitectura de processadors» (en angles). http://cse.unl.edu.+[Consulta: 26 desembre 2016].
# Georges Casenove

Georges Casenove (Els Masos, 24 de març del 1907 - 13 d'octubre del 1981) va ser un jugador de rugbi a 15 a la USAP. Feia 1,76 m i 87 kg. i jugava habitualment en la posició de pilar. En l'any 1938 va ser capità de l'equip.
Va ser finalista del campionat de França del 1935, i va aixecar el títol del 1938. Guanyà amb la USAP el Challenge Yves du Manoir del 1935 (encara que no jugà a la final), i n'assolí tres semifinals (1936, 1937 i 1938). En la seva vida diària era viticultor.

## Carrera

* 1930-1938 Unió Esportiva Arlequins de Perpinyà

## Palmarès

* Campió de França 1938
* Finalista del campionat de França 1935
* Vencedor de la Challenge Yves du Manoir del 1935
* Finalista de la Challenge Yves du Manoir el 1936, 1937 i 1938

## Referències

* ↑ «USAP - J-1... tout ce qu'il faut savoir avant la finale». L'Indépendant, 05-05-2018 [Consulta: 21 febrer 2021]. «Un peu d’histoire...»

## Enllaços externs

* Fitxa i fotografia (francès)
# Zaru

«Zaru» té aquests significats:
* Zaru o Sile, ciutat cananea del sud de Palestina
* Zaru (gastronomia), estri de cuina
# Casa Leopoldo Suqué

La Casa Leopoldo Suqué o Cal Suqué és un edifici del municipi de Reus (Baix Camp) inclòs en l'Inventari del Patrimoni Arquitectònic de Catalunya.

## Descripció

És una casa de planta baixa, entresòl (tot corresponent a la zona porxada) i tres pisos més. El conjunt és simètric. Hi ha sis mòduls repetitius. Des de la planta baixa, en primer lloc, hi ha els pilars de secció quadrada i formant arcs de mig punt; balcons independents amb porticons, muntants neoclàssics i dues mènsules per a cada unitat. La cornisa està recolzada amb mènsules repetitives, gairebé a la mateixa alçada que les corresponents al Teatre Fortuny i la Casa Beringola, donant un sentit d'unitat a les façanes dels tres edificis i, per acabar, existeix un mur balustrat amb els seus corresponents pilars. Les baranes dels balcons són totes iguals, amb ferros forjats bastant senzills.
Als baixos de l'edifici hi va haver durant molts anys el Cafè de París, convertit després en el Bar Solsis. L'ocupà també la delegació a Reus de la Banca Catalana. Actualment hi ha un comerç d'òptica.

## Història

La casa està construïda en una part del que fou convent de les monges Carmelites, que va ser expropiat i enderrocat per la Junta Revolucionària de Reus el 1868, a l'inici del Sexenni democràtic. La va construir Leopold Suqué, un important hisendat i fabricant reusenc, pare del diplomàtic Antoni Suqué. Va ser un dels fundadors de la societat El Círcol i va contribuir a sostenir-la econòmicament. La petició del permís d'obra és de 1879.

## Referències

* ↑ «Casa Leopoldo Suqué». [Consulta: 6-X-2014].
* ↑ Olesti Trilles, Josep. Diccionari biogràfic de reusencs. Reus: l'Ajuntament, 1992, p. 631.
# Mercimek çorba

Mercimek çorba o Mercimek çorbası és una crema de la gastronomia turca feta amb llenties vermelles i verdures. Mercimek significa "llenties", i çorba, "sopa", en turc. Les verdures que s'utilitzen per a cuinar la crema de llenties a la turca són: patates, cebes, pastanages i api.

## Vegeu també

* Ezogelin
* Mercimek köftesi

## Referències

* ↑ Aliza Green. The Soupmaker's Kitchen: How to Save Your Scraps, Prepare a Stock, and Craft the Perfect Pot of Soup. Quarry Books, 1 juliol 2013, p. 97–. ISBN 978-1-59253-844-7.
* ↑ M. Ömür Akkor. Osmanlı Mutfağı. Işık Yayıncılık Ticaret, 18 setembre 2014, p. 24–. ISBN 978-605-158-054-8.
# Warehouse 13

Warehouse 13 és una sèrie estatunidenca de ciència-ficció que es va estrenar el 7 de juliol de 2009 al canal Syfy. Produïda per Jack Kenny i David Simkins, la sèrie segueix les aventures de dos agents del Servei Secret dels EUA, Myka Bering (Joanne Kelly) i Peter Lattimer (Eddie McClintock), que són reassignats al dipòsit secret número 13 del govern nord-americà, que acull objectes sobrenaturals. Ells tenen com a tasca recuperar els objectes desapareguts i investigar els informes d'altres de nous.
# Tour de Flandes 1996

El Tour de Flandes 1996 fou la 80a edició del Tour de Flandes. La cursa es disputà el 7 d'abril de 1996, amb inici a Sint-Niklaas i final a Meerbeke i un recorregut de 269 quilòmetres. El vencedor final fou l'italià Michele Bartoli, que s'imposà en solitari. El seu compatriota Fabio Baldato i el belga Johan Museeuw van completar el podi.
Era la segona cursa de la Copa del Món de ciclisme de 1996.

## Classificació final

| | Ciclista | Equip | Temps |
| 1 | Michele Bartoli (ITA) | MG Maglificio-Technogym | 6h 27' 00" |
| 2 | Fabio Baldato (ITA) | MG Maglificio-Technogym | + 55" |
| 3 | Johan Museeuw (BEL) | Mapei-GB | m. t. |
| 4 | Viatxeslav Iekímov (RUS) | Rabobank | m. t. |
| 5 | Fabiano Fontanelli (ITA) | MG Maglificio-Technogym | m. t. |
| 6 | Andrei Txmil (UKR) | Lotto-Isoglass | m. t. |
| 7 | Laurent Brochard (FRA) | Festina-Lotus | m. t. |
| 8 | Alexander Gontchenkov (UKR) | Roslotto-ZG Mobili | m. t. |
| 9 | Rolf Sørensen (DEN) | Rabobank | m. t. |
| 10 | Peter Van Petegem (BEL) | TVM-Farm Frites | m. t. |

## Referències

* Resultats a sitiodeciclismo.net
* Resultats a les-sports.info
# Békéscsaba

Békéscsaba és una ciutat autònoma d'Hongria i capital de la província de Békés. Està situada a l'Alföld o Gran Planura. Té uns 70.000 habitants. L'activitat econòmica principal és l'agricultura.
Va ser fundada durant el segle xiii i més tard destruïda pels turcs. Al segle xviii s'hi van establir colons eslovacs de religió luterana, que fins avui continuen essent majoria a la ciutat.

## Ciutats agermanades

* Krompachy, Eslovàquia

## Enllaços externs

* Informació de Békéscsaba (en hongarès)
# Gorkha

Gorkha (पृथ्वीनारायन), avui coneguda també amb el nom de Prithbinarayan, és una ciutat de l'oest del Nepal, capital del districte de Gorkha. L'any 1991 tenia 25.000 habitants.
Fou la capital d'un principat fundat pels Gurkha el 1559, descendents de Bappa Rawal. Durant la segona meitat del segle xviii el maharajà Prithivî Nârâyan Shâh, unificà uns grups d'estats independents dels contraforts de l'Himàlaia el 1768 i fundà l'estat nepalès modern, del qual fou el primer rei.
# Ōtomo no Otomaro

    En aquest nom japonès, el cognom és Ōtomo.
Ōtomo no Otomaro (大伴弟麻呂 o 大伴乙麻呂) (731? - 14 de juny del 809) va ser un general japonès de l'era Nara i començaments de l'era Heian, membre del clan Ōtomo. Va ser el primer militar que va obtenir el títol de sei-i taishōgun el 794, per la seva tasca junt amb Sakanoue no Tamuramaro, qui va lluitar contra els ainú, una tribu considerada bàrbara que dominava en aquella època les illes de Hokkaido i la part nord de Honshu. El seu pare va ser Ōtomo no Koshibi.
# Berhampur (Orissa)

Berhampur (oriya: ବ୍ରହ୍ମପୁର), coneguda com a "Ciutat de la seda", és una ciutat del districte de Ganjam a Orissa, Índia, amb una població estimada de 402,672 (2009) la quarta ciutat de l'estat i la que fa dinou de l'Índia. Al cens del 2001 figura amb 307.724 habitants però amb les veïnes Chatrapur i Gopalapur passa dels 400.000. El nom oficial en sànscrit és Brahmapur, però és més coneguda com a Berhampur, nom que va portar sota domini britànic i els primers anys de l'Índia independent. És la ciutat de naixement de l'expresident de l'Índia V.V. Giri.

## llocs interessants

* Platja de Gopalpur a uns 16 km
* Platja de Dhabaleshwar
* Àrea portuaria de Chatrapur
* Temple Maa Bhairavi
* Temple Maa Tara Tarini a 35 km
* Taptapani, aigües termals, a 56 km
* Temple de Bala kumari
* Llac de Chilika, el més gran de l'Índia amb 1100 km² tocvant a tres districtes i desaiguant al Golf de Bengala per una estreta boca. Inclou algunes illes i és santuari per aus migratòries.
* Temple de Biranchi Narayan a Ghumusar, construït el 1790
* Fort de Kulada, temple de la deessa Bagh Devi
* Panchama, llogaret amb el temple de Panchama Ganesh, o Siddha Binayaka
* Narayani a la muntanya Vallery, amb una font natural notable i capella de la deessa Narayani
* Potagarh, fort construït pels britànics al costat del riu Rusikulya
* Samtuari d'Ujaleswar a 45 km, desenvolupat d'un temple en una cova. reserva d'animals.
* Platja d'Aryapalli s 32 km
* Turó de Mahendragiri de 1500 metres, a la subdivisió de Parlakhemundi del districte de Gajapati, associat a llegendes del mahabhrata.
* Plaja de Sonepur, al límit amb Andhra Pradesh a la vora del riu Bahuda i al costat de la platja de Pati Sonepur.

## Història

Sota domini britànic fou una estació militar amb fortalesa a Potagarh, i el cantonment de Baupur o Bahpur, a l'est i separat de la ciutat vella (Pata Berhampur), quarter general de l'exèrcit al districte. Fou capital d'una taluka i després d'una subdivisió i taluka del districte de Ganjam, i tenia 23.599 habitants el 1881 i 25.729 el 1901. El 1867 fou declarada municipalitat. Les tropes es van retirar vers el 1903i va deixar de ser cantonment.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# AAI

AAI té els següents significats:
* Ansar al-Islam, partit polític del Kurdistan
* Autoritat d'Antiguitats d'Israel, organisme governamental responsable de l'excavació i conservació d'antiguitats d'Israel
* Aliança Atea Internacional, agrupació internacional d'organitzacions atees
* Associació d'Autors d'Il·luminació, associació de professionals de la il·luminació d'espectacle, d'àmbit estatal espanyol
# Megaloprotachne

Megaloprotachne és un gènere de plantes de la família de les poàcies, ordre de les poals, subclasse de les commelínides, classe de les liliòpsides, divisió dels magnoliofitins.

## Taxonomia

* Megaloprotachne albescens
* Megaloprotachne glabrcscens
# Waregem

Waregem és un municipi belga de la província de Flandes Occidental a la regió de Flandes.

## Pobles

| # | Nom | Superfície (km²) | Població (01/01/2007) |
| I (V) | Waregem - Waregem - Nieuwenhove | 26,64 | 21.854 |
| II | Sint-Eloois-Vijve | 4,10 | 3.498 |
| III | Desselgem | 7,24 | 5.165 |
| IV | Beveren | 6,36 | 5.311 |
    Font: http://www.waregem.be

## Localització

* a. Anzegem
* b. Ingooigem (Anzegem)
* c. Vichte (Anzegem)
* d. Deerlijk
* e. Harelbeke
* f. Bavikhove (Harelbeke)
* g. Ooigem (Wielsbeke)
* h. Wielsbeke
* i. Sint-Baafs-Vijve (Wielsbeke)
* j. Zulte
* k. Kruishoutem
* l. Nokere (Kruishoutem)
* m. Wortegem (Wortegem-Petegem)

## Persones il·lustres

* Armand Desmet, ciclista.
* Leonard Lodewijk De Bo (1826-1885), nascut a Beveren, capellà i lingüista

## Agermanaments

* Ngarama (Ruanda) (des de 1987)
* Szekszárd (Hongria) (des de 1993)
* Jerez de la Frontera
* Pardubice

## Enllaços externs

* (neerlandès) Web municipal
* (neerlandès) Gran cursa anual
* (neerlandès) tv-waregem Arxivat 2008-10-25 a Wayback Machine.
# Diesel and Dust

Diesel and Dust és un àlbum de la banda australiana Midnight Oil que va ser publicat el 1987 pel segell CBS. Aquest àlbum conceptual recolza la lluita dels aborígens australians per la recuperació dels seus drets sobre la terra del continent australià i també defensa diverses causes mediambientals, tots dos temes que tocaven molt de prop als integrants de la banda. S'edita a continuació de la gira Black Fella White Fella, realitzada amb la Warumpi Band el 1985 a través de comunitats indígenes australianes remotes. Es diu que el ritme de la cançó Beds are Burning està inspirat en el soroll que feien les rodes dels seus cotxes en les pistes de fang existents a les regions per les quals van passar durant aquesta gira.
La cançó "Gunbarrel Highway" no es va incloure en la versió nord-americana de l'àlbum, sembla que perquè una de les seves estrofes, "shit falls like rain on a land that is brown" ("la merda sembla pluja si cau sobre terra marró"), va ser considerada massa forta per a l'oïdor mitjà nord-americà.
El 1989 la revista Rolling Stone el va col·locar en tretzena (13ª) posició de la seva llista dels 100 millors àlbums dels anys 80.

## Llista de cançons

* "Beds are Burning" (Rob Hirst, James Moginie, Peter Garrett) – 4:14
* "Put Down That Weapon" (Moginie, Hirst, Garrett) – 4:38
* "Dreamworld" (Moginie, Garrett, Hirst) – 3:36
* "Arctic World" (Moginie, Garrett) – 4:21
* "Warakurna" (Moginie) – 4:38
* "The Dead Heart" (Hirst, Moginie, Garrett) – 5:10
* "Whoah" (Moginie, Garrett) – 3:50
* "Bullroarer" (Hirst, Moginie, Garrett) – 4:59
* "Sell My Soul" (Moginie, Garrett) – 3:35
* "Sometimes" (Moginie, Garrett, Hirst) – 3:53
* "Gunbarrel Highway" (Midnight Oil) - 3:38

## Crèdits

* Martin Rotsey - guitarres
* Peter Gifford - baix, veus
* Robert Hirst - bateria, veus
* Jim Moginie - guitarra, teclats
* Peter Garrett - veus

## Llistes d'èxits

| Any | Chart | Posició peak |
| 1987 | Australian Kent Music Report Albums Chart | 1 |

## Referències

* ↑ The Dead Heart Midnight Oil FAQ, retrieved 11 març 2007.
* ↑ The Dead Heart Arxivat 2008-09-25 a Wayback Machine. Midnight Oil data bank, retrieved 11 març 2007.
# Recas

Recas és un municipi de la província de Toledo, a la comunitat autònoma de Castella la Manxa. Limita amb Chozas de Canales, Lominchar, Cedillo del Condado, Villaluenga de la Sagra, Yunclillos i Bargas.

## Demografia

Evolució demogràfica :
| 1996 | 1998 | 1999 | 2000 | 2001 | 2002 | 2003 | 2004 | 2005 | 2006 |
| 2.469 | 2.580 | 2.610 | 2.614 | 2.783 | 2.941 | 3.023 | 2.922 | 3.073 | 3.138 |

## Administració

Llista d'alcaldes des de les eleccions democràtiques de 1979 :
| Període | Nom de l'alcalde/-essa | Partit polític | Data de possessió |
| 1979 - 1983 | José Sánchez Bravo | AP/PDP/UL | 19/04/1979 |
| 1983 - 1987 | José Sánchez Bravo | AP/PDP/UL | 28/05/1983 |
| 1987 - 1991 | José Sánchez Bravo | PP | 30/06/1987 |
| 1991 - 1995 | José Sánchez Bravo | PP | 15/06/1991 |
| 1995 - 1999 | José Sánchez Bravo | PP | 17/06/1995 |
| 1999 - 2003 | José Sánchez Bravo | PP | 03/07/1999 |
| 2003 - 2007 | José López García | PSOE | 14/06/2003 |
| 2007 - 2011 | Alfredo Sánchez Ortega | PP | 16/06/2007 |
| 2011 - 2015 | n/d | n/d | 11/06/2011 |
| 2015 - 2019 | n/d | n/d | 13/06/2015 |
| 2019 - 2023 | n/d | n/d | 15/06/2019 |
| Des del 2023 | n/d | n/d | 17/06/2023 |

## Referències

* ↑ «Provincia de Toledo (España): Municipios & Localidades» (en castellà), 22-01-2021. [Consulta: 5 març 2021].
# L'Unique

L'Unique és una pel·lícula francesa de ciència-ficció dirigida per Jérôme Diamant-Berger estrenada el 26de febrer de 1986.

## Sinopsi

Michel (Tcheky Karyo), un pirata electrònic que viu del saqueig de les discogràfiques, descobreix que la seva antiga xicota, que s'ha convertit en una cantant famosa (Julia Migenes), està literalment en el sentit de la paraula, ser "doblada". El científic Colewsky (Sami Frey) desenvolupa un procés de clonació hologràfica que permet reproduir la imatge tridimensional animada dels éssers vius. Aquest treball de recerca, dut a terme en el màxim secret amb el suport de la productora Vox (Charles Denner), porta a la creació del clon virtual de la cantant. Vox pretén prescindir de la cantant real, subjecta a capritxos i moments de depressió, substituint el seu clon perfecte per les aparicions a la televisió i als escenaris.
L'Unique, rodada el 1985, és el primer llargmetratge de ficció francès la creació d'efectes visuals del qual va requerir l'ús de tècniques de gràfics per ordinador en 3D, amb l'ajuda de la Sogitec (filial de Dassault Aviation), també com a tècniques digitals d'imatge mèdica.

## Repartiment

* Julia Migenes : La chanteuse
* Sami Frey : Colewsky
* Charles Denner : Vox, le producteur
* Tchéky Karyo : Michel
* Jezabel Carpi : Aline
* Thierry Rode : Rey
* Fabienne Babe : Sarah

## Referències

* ↑ Pierre Henon. «L'Unique». histoire3d.siggraph.org, 27-09-2018..
* ↑ Jean Segura «Les images de synthèse du petit et du grand écran». Sciences & Techniques [París], avril 1986, pàg. 60..

## Enllaços externs

* Fragment de la pel·lícula a YouTube
# 7 Studios

7 Studios és una empresa d'entreteniment electrònic ubicat a West Los Angeles, Califòrnia (EUA) creada el 1999 per Lewis Peterson, 7 Studios crea videojocs de consola per franquícies amb èxit com els Quatre Fantàstics.
A més de la seva oficina central a West Los Angeles, 7 Studios també té oficines a Salt Lake City, Utah i Taipei, Taiwan.
El 6 d'abril de 2009, 7 Studios va ser comprat per Activision.

## Videojocs

| Any | Títol | Gèneres | Plataformes | Publicador |
| 2002 | Legion: Legend of Excalibur | Acció | PS2 | Midway Games |
| 2002 | Defender | Shooter | PS2, XBOX, GameCube | Midway Games |
| 2003 | Charlie's Angels: Angel X | Acció | PC | Sony Online Entertainment |
| 2005 | Fantastic Four | Acció | PS2, XBOX, GameCube | Activision |
| 2006 | Pirates of the Caribbean: The Legend of Jack Sparrow | Acció | PS2, PC | Bethesda Softworks |
| 2006 | The Sopranos: Road to Respect | Acció | PS2 | THQ |
| 2007 | Shrek the Third | Acció | XBOX 360, PC | Activision |
| 2007 | Fantastic Four: Rise of the Silver Surfer | Acció | Wii, PS2, DS | 2K Games |
| 2007 | Napoleon Dynamite: The Game | Action | PSP, DS | Crave Entertainment |
| 2008 | George of the Jungle and the Search for the Secret | Acció/Plataformes | DS | Crave Entertainment |
| 2008 | Six Flags Fun Park | Open World/Minigames | Wii, DS | Brash Entertainment, Ubisoft |
| 2009 | Space Camp | Aventures/Minijocs | Wii, DS | Activision |

## Enllaços externs

* 7 Studios Arxivat 2007-05-10 a Wayback Machine. (anglès)

## Referències

* ↑ «Lloc web corporatiu de 7 Studios». Arxivat de l'original el 2009-09-24. [Consulta: 5 setembre 2009].
* ↑ Activision Blizzard Announces Better-Than-Expected First Quarter CY 2009 Financial Results
# Megalostrata

Megalostrata (en llatí Megalostrata, en grec antic Μεγαλοστράτα) va ser una poeta espartana, estimada per Alcman. Segons els antics, el poeta admirava la seva capacitat de conversa. Cap de les seves obres s'ha preservat.
Només és coneguda per un fragment d'un poema d'Alcman que va conservar Ateneu de Nàucratis al Deipnosophistae que diu: τοῦθ᾽ ἁδεᾶν Μωσᾶν ἔδειξε, δῶρον μάκαιρα παρθένων, ἁ ξανθὰ Μεγαλοστράτα ("Megalostrata, donzella de cabells daurats que gaudeix del regal de les muses"). (Alcman, Fr. apud Ath. 13. p. 600).

## Referències

* ↑ Megalostrata a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 1007
# L'Univers Elegant

L'univers elegant: supercordes, dimensions ocultes, i la recerca de la teoria final (ISBN 84-8432-264-5 i ISBN 84-8432-781-7) és un llibre de Brian Greene publicat en el 2000 que fa una introducció a la teoria de supercordes i proporciona una valoració global però no tècnica de la teoria i alguna de les seves carències.
Començant amb una consideració breu sobre la física clàssica, concentrant-se en els conflictes principals en física, Greene estableix un context històric per al naixement de la teoria de cordes com un mitjà necessari per a integrar el món probabilístic del model estàndard de la física de partícules amb la física newtoniana determinista del món macroscòpic. Greene aborda el problema essencial al qual s'enfronta la física moderna: la unificació de la teoria general de la relativitat d'Einstein i la mecànica quàntica. Greene suggereix que la teoria de cordes és la solució a aquestes dues teories que entren en conflicte. Greene utilitza freqüentment analogies i experiments mentals per tal de proporcionar al lector no especialitzat mitjans per adaptar-se a la teoria que té el potencial de crear una teoria unificada de la física.
L'univers elegant es va adaptar per a un programa de televisió de tres hores partit en tres parts a finals del 2003 en la sèrie NOVA de la PBS.

## Enllaços externs

* «SparkNotes: The Elegant Universe». Barnes & Noble, 2004. [Consulta: 4 juny 2006].
* WGBH Educational Foundation. «The Elegant Universe». PBS NOVA, 2003. [Consulta: 4 juny 2006].
* PBS. «The Elegant Universe Home Page on PBS». PBS NOVA, 2003.

## Vegeu també

* Mecànica quàntica.
* El teixit del cosmos.
# Les margarides

Sedmikrásky (internacionalment coneguda pel títol en anglès Daisies) és una pel·lícula experimental de 1966 dirigida per la cineasta txecoslovaca Věra Chytilová.Ha estat doblada al català.
Rodada dos anys abans de la Primavera de Praga, la innovadora i transgresora pel·lícula -considerada una obra pilar de la Nova Ona Txecoslovaca i del cinema surrealista modern- va ser censurada per les autoritats comunistes i la seva directora va ser condemnada a no poder exercir la seva professió fins al 1975.

## Argument

Sedmikrásky tracta sobre dues anàrquiques adolescents, interpretades per les actrius Ivana Karbanová i Jitka Cerhová, que s'embarquen contínuament en diverses aventures, exencint sempre actes de rebel·lió i entremeliadures contra el món que les envolta. Mitjançant les inconnexes escenes, la pel·lícula es qüestiona la moral d'una societat perversa que les dues rebels protagonsites pretenen destruir, incloint-se també a elles mateixes.

## Repartiment

* Jitka Cerhová: Marie I
* Ivana Karbanová: Marie II
* Marie Češková
* Jiřina Myšková
* Marcela Březinová
* Julius Albert
* Dr. Oldrich Hora
* Jan Klusák
* Josef Konicek
* Jaromír Vomácka
* V. Mysková

## Referències

* ↑ esadir.cat. Les margarides. esadir.cat.
* ↑ «The Daisies». ‘‘The New York Times'’.

## Enllaços externs

* Les margarides a Goita què fan, ara!
* 2009 Pàgina de la pel·lícula a Second Run DVD (anglès)
* Edició de 2007, pàgina oficla japonesa Arxivat 2008-12-19 a Wayback Machine. (japonès)